khistorydata/jeongjo-sjw-relations huggingface dataset:
정조 4년
金尙集。以義禁府言啓曰。京畿監司鄭好仁狀啓據。刑曹粘目內。陽智縣監兪岳柱。移本府處之事。允下矣。兪岳柱今方待命。卽爲拿囚之意。敢啓。傳曰。知道。
정조 4년
大司憲李義翊。大司諫趙英鎭。司諫沈命德。副應敎趙時偉。掌令李度默。持平趙鼎鎭。校理李儒慶姜忱。副校理嚴思晩。修撰權以綱徐有成。副修撰柳孟養李命勳啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。措辭見上答三司曰。不允。大司憲李義翊。大司諫趙英鎭。司諫沈命德。掌令李度默。持平趙鼎鎭啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答兩司曰。不允。持平趙鼎鎭啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請南海縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請李璟韓後良金默行兪纘柱金奎五。竝令王府。設鞫嚴問。究覈得情。措辭見上答府曰。不允。金載順事。洪達洙事。趙濟泰等事。趙嵎事。鳴遠事。李璟等事。亟停勿煩。江界府殺獄罪人居士式連停啓。司諫沈命德啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請海南縣竄配罪人金載順。亟令王府。設鞫嚴問。請河東府減死定配罪人昌鼎。依律處斷。請濟州牧減死定配罪人範聖。依律處斷。請柒原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請李璟金默行兪纘柱韓後良金奎五等。亟令王府。嚴鞫得情。快施王章。請定配罪人元榦。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請前府使任聖周。亟施邊遠定配之典。請逆賊尙魯。亟施孥戮之典。措辭見上答院曰。不允。金載順事。張志遜事。鄭履煥事。埏事。李璟等事。元榦事。鎭寬事。任聖周事。亟停勿煩。
정조 4년
庚子正月二十六日。兼春秋張顯慶。義禁府。申思益議處啓目。傳曰。依允。
정조 4년
義禁府沈達漢議處啓目。傳曰。依允。
정조 4년
庚子正月二十六日午時。上御誠正閣。都承旨軍士房承旨入侍時。行都承旨李鎭衡。左副承旨朴祐源。假注書趙衍德。編修官金匡國。記注官權應奎。以次進伏訖。上曰。湯劑進來。上曰。今日則啓辭不呈耶。祐源曰。今日無詣臺之臣矣。上進御湯劑。上曰。藥房提調。旣已入來。午後當見之矣。上命退。諸臣以次退出。
정조 4년
庚子正月二十六日午時。上御誠正閣。右承旨入侍時。右承旨徐有防。假注書趙衍德。編修官金匡國。記注官權應奎。以次進伏訖。上曰。藥房都提調提調入侍。賤臣承命出來。偕都提調金尙喆。提調具允鈺進伏。尙喆曰。寢睡諸節。若何。上曰。痛勢差減矣。尙喆曰。王大妃殿。進御理中丸後。氣候。若何。上曰。一樣矣。尙喆曰。惠慶宮氣候。何如。上曰。一樣矣。藥房都提調入侍事。出榻敎上曰。左相欲爲隨駕乎。尙喆曰。當爲隨駕云矣。尙喆曰。明日次對。上候姑未差復。日寒亦未快解。觸寒可悶。今姑停止。何如。上曰。觀勢爲之矣。進御淸胃散一貼煎入事。出榻敎允鈺曰。明日次對。欲爲稟白。而今有數條稟達事矣。兼兵曹判書具允鈺曰。陵幸時。十里外斥候伏兵。例自守摠兩營。各守地方擧行。當日回鑾。則或行或不行矣。今番則何以爲之乎。敢稟。上曰。置之。可也。出擧條允鈺曰。今番陵幸時挾輦軍。以四百名隨駕事。命下矣。替運軍。以幾百名磨鍊乎。上曰。寧陵擧動時。幾名替運乎。允鈺曰。以四百名挾輦。餘軍二百名替運矣。上曰。依此爲之。可也。出擧條允鈺曰。陵幸回鑾後。隨駕軍兵犒饋。近年以來。連以乾犒饋擧行矣。今番何以爲之乎。敢稟。上曰。以乾犒饋爲之。可也。出擧條允鈺曰。擧動後。瑞蔥臺試射。只以駕前擧行。駕後則依先朝擧動時例。分付。何如。上曰。依前例爲之。允鈺曰。擧動時植炬。自陽川坪爲之乎。上曰。自弘濟院第爲待令。上曰。以判府事鄭弘淳。爲留都大將。可也。上曰。左相房內起動乎。尙喆曰。再明將出仕云矣。上命退。諸臣以次退出。
정조 4년
庚子正月二十六日酉時。上御誠正閣。坐直承旨入侍時。右承旨徐有防。右副承旨金尙集。假注書趙衍德。編修官金匡國。記注官權應奎。以次進伏訖。上曰。都提調入侍後。神氣。如何。尙集曰。頗勝云矣。上曰。慶州風俗。如何。尙集曰。雖是故都。民俗巧詐日甚矣。上曰。有何古蹟乎。尙集曰。有七怪矣。玉笛自古傳來。而只有一人善吹。松笋雖斫原株。新笋又生其根。五色芍藥。一朶各有五色。池影照人。形貌瀅如明鏡。雁鴨池浮土。廣如盤石。上有蔓草。隨風往來。二怪則未能詳知。而大皆短尾。人多短舌啁啾矣。上曰。怪矣。尙集曰。又有水曼胡。且有眼鏡而絶品云矣。且府之七里外。山採玉精。則動民力甚多。爲弊極煩矣。上曰。其處烏精甚好矣。尙集曰。烏精則品。甚好矣。上曰。機張與淸河。厚薄。何如。尙集曰。兩邑別無優劣。而淸河則有寶鏡寺。頗以藉賴矣。尙集曰。慶州有玉山。故贊成李彦迪之舊居也。上曰。子孫。仍居乎。尙集曰。庶孫居之。而與其嫡孫。甚不睦矣。上曰。兼春秋可以詳知矣。應奎曰。其庶孫。李全仁子孫也。上曰。年前上疏者。是矣。上曰。何以名玉山乎。尙集曰。其上有紫玉峯故也。上曰。所居則好矣。嫡孫爲誰乎。尙集曰。李憲默。卽其嫡孫。而今爲博川倅矣。上曰。李世奭之出宰靑松。甚善爲矣。尙集曰。然矣。上曰。今已下去乎。尙集曰。已下去矣。上曰。李世奭之爲人。甚柔善矣。尙集曰。然矣。上曰。注書姓貫。何處乎。賤臣對曰。白川矣。上曰。有顯祖乎。賤臣對曰。故掌令趙錫周。臣之曾祖也。上曰。啓辭甚煩。日前停啓者。別書以入。可也。上曰。麗史提綱持入。衍德承命出來。捧入全帙。上命有防讀奏。讀初卷十二板而止。上曰。司僕寺正。入直內司與否知入。衍德承命出來復奏曰。司僕正尹長烈。不爲入直矣。上命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐。左副承旨朴祐源坐直。右副承旨金尙集坐。同副承旨南柱老坐直。注書二員未差。假注書趙興鎭仕趙衍德仕直。事變假注書李彦祜仕。
정조 4년
朴祐源。以都摠府言啓曰。今日入直內三廳。武兼禁軍及軍兵等中日習射。請出標信。傳曰。知道。
정조 4년
行承政院都承旨李鎭衡。左承旨蔡弘履。右承旨徐有防。左副承旨朴祐源。右副承旨金尙集。同副承旨南柱老啓曰。伏以。今日晝講命下。而聖候猶未快復。日氣尙覺悄寒。臨殿開筵。實有妨於大聖人愼疾之道。而況當行幸之時。宜軫調攝之節。伏乞特命姑停焉。答曰。夜來諸症益勝。別無添劇之慮矣。
정조 4년
傳于徐有防曰。晝講次對。同爲入侍。
정조 4년
傳于朴祐源曰。右承旨入侍。
정조 4년
以檢閱鄭東浚牌不進罷職傳旨。傳于朴祐源曰。雖未知親病之如何。而乍入旋出。已極怠忽。左右無人之時。如是違牌。實有規便之跡。新進小官。焉敢若此。萬萬寒心。只推。更卽牌招入直。如復違牌。直捧禁推傳旨。
정조 4년
傳于徐有防曰。近來翰注。全不成樣。注書則非在外。無以排望。翰林則非兼史。又無以備員。寧有如許紀綱乎。在外翰林。一傡催促上來。
정조 4년
傳于徐有防曰。差備內。有不善擧行之事。各殿承傳色內官。令該府處之。
정조 4년
吏批口傳政事。金聖規爲加平郡守。徐有悌爲陽智縣監。
정조 4년
傳于南柱老曰。左副承旨入侍。
정조 4년
傳于南柱老曰。同副承旨入侍。
정조 4년
朴祐源。以御營廳言啓曰。本廳騎士將南履五。身病猝重。勢難察任。今姑改差。何如。傳曰。允。
정조 4년
正言李亮載疏曰。伏以。臣於向日引避之啓。雖伏承勿辭亦勿退待之批。而區區私意。有不敢以言官自處者。故至於莫重前啓。亦未敢循例謄傳。徑出禁門。只俟重勘。繼伏見備忘記。以事未前聞。大關後弊爲敎。臣罪至此。尤無所容。頃隨召牌之後。略陳自劾之義。而見阻喉院。臣之惶隘悶蹙。益不知措躬之所也。天牌屢臨。冒膺無路。日犯違逋。徒積罪戾。此豈臣所樂爲者哉。誠以闕啓之罪。有不可自恕。而臺端一步。視爲鐵限者也。玆冒僭越之誅。猥暴跼蹐之悃。伏乞聖明。亟削臣職。仍治臣罪。以肅朝綱。以礪他人焉。臣於自劾之章。固不可贅及他說。而事在目下。人無敢言。臣顧瞻終默不發。則是負殿下也。畏權臣也。臣雖至愚。寧忍爲此。噫。彼削黜罪人洪樂純。以奉朝賀之親叔。爲國家之大臣。則其處地何如。倚毗何如。而不思報效之道。惟懷竊弄之計。入相以來。廣布心腹。大作威福。物情之駭憤。固已久矣。聖鑑孔昭。傳敎一下。而千罪萬惡。俱萃一身。論其負犯。罪極人臣。揆以王章。宜有當律。而聖度寬貸。薄施削黜之典。此雖出於大聖人納汚藏疾之量。而其於王綱之不尊。公法之不嚴。何哉。臣竊以爲。向來處分。失之太寬。其可以藎臣之叔。大臣之故。有所容貸。而不之加罪耶。臣謂削黜罪人洪樂純。亟施中道付處之典。斷不可已也。判府事徐命膺。千億化身。附麗凶逆之罪。卽擧世之所共知也。斷以春秋之義。烏可以獨免於黨與之誅。而連啓纔一日。持平朴天行。遽然停止。噫嘻。此何擧也。臺閣之論。貴在峻激。有進無退。而一啓卽停。若是無難。於此一事。臺風掃盡。此而不論。則竊恐臺體。日漸壞隕。臣謂持平朴天行。亟施刊削之典。以懲阿諛巽軟之態。念臣根孤植弱。四無障壁。固知一言脫口。衆鏑叢身。而惟是秉彝之天。徒知有國。不知有他。愚衷自激。禍福都忘。敢此冒萬死而陳之。惟殿下垂察焉。臣無任祈懇激切屛營之至。答曰。省疏具悉。上件事。不可以一臺諫之言可否者。況有禁令乎。如此則有關後弊矣。次陳事。憲長避答。略諭之。與上件所請。又何其矛盾也。爾其勿辭察職。
정조 4년
庚子正月二十七日。兼春秋張顯慶。義禁府。申思益照律杖八十收贖。奪告身三等私罪啓目。傳曰。旣已汰去。分揀放送爲良如敎。
정조 4년
義禁府。沈達漢照律。杖八十收贖。奪告身三等私罪啓目。傳曰。旣施譴削之典。何必更爲照律。分揀放送爲良如敎。
정조 4년
庚子正月二十七日未時。上御誠正閣。右承旨入侍時。右承旨徐有防。假注書趙衍德。編修官金匡國。記注官權應奎。以次進伏訖。上曰。藝文館書吏懸之。下番催促入來。賤臣承命出來。鄭東浚已爲承牌入來。仍與偕入進伏。上曰。在外翰林。使之催促上來。而本館之行關與否知來。賤臣承命出來復奏曰。姑未發關云矣。上曰。斯速擧行。賤臣承命。分付。命書傳敎曰。不通講員。旣已能誦云。使之替直。又命書傳敎曰。明日馬兵內試。當觀勢爲之。待下敎待令事。卽爲分付。命退。諸臣以次退出。
정조 4년
庚子正月二十七日酉時。上御誠正閣。左副承旨同副承旨。同爲入侍時。左副承旨朴祐源。同副承旨金尙集。假注書趙衍德。編修官金匡國。記事官鄭東浚。以次進伏訖。上曰。昨日只以傳語軍下敎。而兵曹草記。竝以斥候伏兵書入。發兵等節。何許重大。而如是誤傳。其時傳敎司謁。令同副承旨査問以奏。尙集出去査問。則司謁白景炫供曰。傳敎之際。誤傳至此。遲晩待罪。上曰。當處分。金虎門出標信留門。兵曹草記中斥候伏兵。抹去以納。命書傳敎曰。斥候伏兵。則依昨日兵判所奏。勿爲磨鍊。與經宿時有異。傳語軍磨鍊。此啓目有錯誤處。更爲書入。命祐源讀奏麗史提綱。讀訖。上命退。諸臣以次退出。
정조 4년
庚子正月二十七日夜三更一點。上御誠正閣。坐直承旨入侍時。左副承旨朴祐源。假注書趙衍德。編修官金匡國。記事官鄭東浚。以次進伏訖。上曰。藥房掌務官吳道炯。入侍診察。賤臣承命出來。召道炯進前。道炯診脈以奏曰。左右有痰滯之症。淸胃散似有害。停止。好矣。進御淸胃散。自今日停止事。出榻敎道炯曰。藿香正氣散。進用。似好矣。藿香正氣散一貼煎入事。出榻前下敎上曰。注書與同副承旨。往于藥房。監煎以來。賤臣承命出來。與柱老監煎擎進。上進御。命書傳敎曰。近者連日赴公。恐妨調痾。領議政兼帶藥院都提擧之任。今姑勉副。上命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐直。左副承旨朴祐源坐。右副承旨金尙集坐。同副承旨南柱老坐直。注書二員未差。假注書趙興鎭仕趙衍德仕直。事變假注書李彦祜仕。
정조 4년
金尙集啓曰。合辭方張之時。諫院無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
傳于朴祐源曰。軍士房承旨入侍。
정조 4년
以正言柳協基牌不進罷職傳旨。傳于南柱老曰。只推。
정조 4년
朴祐源。以禁衛營從事官言啓曰。本營軍兵。今日日次私習云矣。敢啓。傳曰。知道。
정조 4년
傳于徐有防曰。左議政留待。
정조 4년
傳于徐有防曰。左議政入侍。
정조 4년
備邊司薦。以李文源爲東萊府使。
정조 4년
李鎭衡啓曰。藥房都提調鄭弘淳。提調具允鈺。爲承候來待矣。
정조 4년
朴祐源。以都摠府言啓曰。今此明陵幸行時。侍衛不可不備員。而副摠管愼爾復在外未肅拜。侍衛將不得備員。令政院稟旨變通。仍令該曹口傳差出。以爲備員侍衛之地。何如。傳曰。允。
정조 4년
朴祐源。因都摠府草記啓曰。今此幸行時。侍衛不可不備員。而副摠管愼爾復。在外未肅拜。侍衛將不得備員。令本院稟旨變通。仍令該曹口傳差出事。允下矣。副摠管愼爾復。合有變通之道。何以爲之。敢稟。傳曰。許遞。今日政差出。
정조 4년
李鎭衡。以吏批言啓曰。慶尙監司。今當差出。而擬望之人乏少。本曹參判。竝擬。何如。傳曰。允。
정조 4년
有政。吏批。行判書李重祜進。參判兪彦鎬在外未肅拜。參議金夏材進。同副承旨南柱老進。蔡濟恭爲禮曹判書。蔡濟恭爲知春秋。金鍾秀爲同經筵。鄭弘淳爲內醫院都提調。尹心緯爲司䆃僉正。鄭來鼎爲社稷令。趙鉉爲禁府都事。尹寅喆爲繕工奉事。趙時俊爲慶尙監司。任璛爲通川郡守。金敍九爲海南縣監。
정조 4년
兵批。兼判書具允鈺進。參判未差。參議南玄老病。參知李在學入直進。左副承旨朴祐源進。副司直洪樂彬單付。副護軍李潤禧單付。再政。李𡊠爲副摠管。
정조 4년
傳于南柱老曰。吏曹郞廳發牌。明日受香所諸執事。淸齋與否。摘奸以來。
정조 4년
徐有防。以金光顯言啓曰。奉朝賀洪國榮以爲。今則病已差可。又經承候。王人之一向淹留。實爲萬萬惶悶。卽速撤去。以安私分云。故臣不得已罷歸之意。詮次啓達。傳曰。知道。
정조 4년
朴祐源。以備邊司言啓曰。會寧慶源開市。旣已完畢。令承文院撰出回咨。別定禁軍。騎撥下送于義州府。使之傳給鳳城將處。以爲轉送北京之地。何如。傳曰。允。
정조 4년
南柱老。以吏曹言啓曰。今此明陵幸行時。左右通禮。不可不備。而左通禮尹行晉呈辭在外。今姑改差。其代口傳備擬以入之意。敢啓。傳曰。知道。
정조 4년
又以兵曹言啓曰。陵幸在近。本曹堂上郞廳。守宮及侍衛。不可不備員。參判未差。代在外郞廳李正薰。今姑改差。令該曹以在京無故人。竝卽口傳差出。以爲備員之地。何如。傳曰。允。
정조 4년
吏批口傳有政。李𡊠爲兵曹參判。李敬一爲佐郞。宋樂爲左通禮。
정조 4년
南柱老。以李彦祜言啓曰。臣敬奉聖旨。馳往傳諭于中部貞善坊水門洞契奉朝賀洪國榮所住處則以爲。臣自承聖候欠和之報。晝宵煎灼。無以爲心。意外史官儼臨。敦召又宣。臣他不暇顧。今方趨詣。以爲起居之地云矣。敢啓。傳曰。知道。
정조 4년
正言李亮載啓曰。臣於見職。旣有闕啓之罪。復豈以言官自處。而洪樂純處分之後。迄無一人請罪者。故臣駭憤所激。終難泯默。未及商量。而徑請勘律。徐命膺負犯旣重。有手皆指。而持平朴天行。乍啓旋停。處義顚倒。昨旣連啓。則是知其有罪也。今忽停啓。則是謂其無罪也。俄頃之間。遽作兩截。臺閣之論。固不當如是。故臣竊以就事論事之義。有所論斥矣。及承批旨。以有關後弊。又何矛盾等語爲敎。誨責備至。臣之妄率迷謬之罪。於是乎著矣。而昨因夜深。今始來避。所失尤大。以此以彼。臣何敢一刻晏然冒據於臺次乎。請命遞斥臣職。答曰。兩是雙非。得無幾於混圇漫漶之歸乎。況先疏後啓。緩於上款。緊於下段者。抑何意義乎。以停啓謂是巽軟。則發啓又可謂公議乎。不料今日朝廷氣象。如彼之衰薾也。爾之畏首畏尾。顧前顧後之狀。益無所掩。若不明示好惡。何以使世道靖人心定乎。猶從惜其官之義。所辭。姑先依啓。
정조 4년
大司憲李義翊。大司諫趙英鎭。司諫沈命德。副應敎趙時偉。掌令李度默。持平趙鼎鎭。校理李儒慶姜忱。副校理嚴思晩。修撰權以綱徐有成。副修撰柳孟養李命勳啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府拿鞫嚴問。快正王法。請黑山島圍籬罪人龜柱。亟加嚴鞫。快正王法。答三司曰。不允。大司憲李義翊。大司諫趙英鎭。司諫沈命德。掌令李度默。持平趙鼎鎭啓曰。請濟州牧移配罪人敬彬。亟令王府更爲設鞫得情。請彦衡養遂獻遂。竝令王府設鞫嚴問。請還寢會遂絶島定配之命。仍令王府嚴鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。掌令李度默啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙堣。亟寢酌處之命。仍命王府設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。請楸子島安置罪人李普行。亟令王府拿鞫嚴問。措辭見上答府曰。不允。金漢耆事。趙濟泰等事。趙堣事。亟停勿煩。司諫沈命德啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。快正王法。請海南縣定配罪人李弘濟。亟令王府設鞫嚴問。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請減死定配罪人德秀。亟令王府更加嚴鞫。快正王法。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。請前府使任聖周。亟施邊遠定配之典。請逆賊尙魯。亟施孥戮之典。措辭見上答院曰。不允。埏事。任聖周事。亟停勿煩。鄭履煥鎭寬大春。院前停啓。
정조 4년
庚子正月二十八日巳時。上御誠正閣。左議政入侍時。左議政李溵。右承旨徐有防。假注書趙衍德。編修官金匡國。記事官鄭東浚。以次進伏訖。溵曰。臣今日入來後。伏聞夜間湯劑煎入矣。下情不勝驚慮。卽今聖體諸節。若何。上曰。不至大段矣。溵曰。膈間尙有往來之氣乎。上曰。差勝矣。溵曰。王大妃殿氣候。若何。上曰。一樣矣。溵曰。惠慶宮氣候。何如。上曰。一樣矣。溵曰。陵幸期日已迫。日寒尙未盡解。且今聖候如此。下情悶迫矣。上曰。勿慮也。上曰。卿之病。卽今則如何。溵曰。行步則僅得成樣。而腹脹則加減盈縮無常矣。上曰。今番陵幸。卿當往否。溵曰。臣方以陪往爲計矣。上曰。卿之重卜。予意有在矣。溵曰。臣之屢試蔑效之地。特以簪履之舊。有此恩命。感激隕越。不知所達。臣受殿下恩造。頂踵毛髮。皆非己有。沒此身報答國恩。常所耿耿於中者。而臣儱侗鈍滯。不解世務。又極聾瞽。全無聞見。中書重任。決難堪當。欲以筋力奔走。爲一分仰報之道。而病且癃痼。此亦末由。卽今脚病。雖幸致身於前席。而腸臍澎渳之症。飽滿牽引。劇歇無常。或有今日差勝。而明日苦劇之時。朝或起動。而夕或不省人事。又多當事顚錯之時。其爲症樣如此。上有領相。國事有恃。如是而何以備器使之末乎。恩命之下。病未卽肅。且感激恩數。今雖忍死入來。如以卽今言之。則精神爲病氣所奪。殆不省事矣。言出斷斷衷赤。庶幾仁天俯憐。而嚴畏惶悚。不敢盡達。伏望體念。以爲終始之恩。千萬顒祝。上曰。過矣。上曰。卿之腹脹之症。緣何而如此。溵曰。初則傷於水土。今則已成痼疾矣。進退無常。逐年增加。醫家亦無可爲云。臣亦自悼餘生無幾。報答無路矣。上曰。卿在時任。此後則可以頻見矣。溵曰。在職之時。可以入侍。區區下情。亦可以少塞戀結之忱矣。上曰。卿則先爲退出休息。可也。溵曰。俄者在外聞之。則藥院方煎置湯劑。以待下敎矣。仍先退。上曰。政官催促。賤臣承命出來復奏曰。政官今已入來開政矣。上曰。湯劑監煎以待乎。知入。賤臣承命出來復奏曰。今已盡煎矣。上曰。都承旨持湯劑入侍。賤臣承命出來。召都承旨李鎭衡進前。上進御湯劑。都承旨入侍事。出榻敎日前宣召。以臺批之未下。謂難進身起居。而今則臺批旣下。予亦方在調候中。戀卿之心。有倍常時。卿恙今則想不至難强。以公以私。何不一入見予乎。卿其諒之。入來承候。出傳敎史官以此傳敎。往宣于奉朝賀。出傳敎予爲卿慨慨咄咄。繼之以自愧予不知卿也。卿於出處行藏。當以大義二字。爲受用之符訣。卿之近日事。未知有何所執而何所據乎。命駕郊外。卿不欲陪扈者。私義重於公事而然乎。至於旗軍洗馬。成命之下亦將以卿之漫不知動。又未免闕却。此亦可謂國綱乎。以卿而自爲卿身之地如此。具僚何言。言之重複者。期卿之改圖也。然而復事牢執。則朝廷自有法綱。況如卿地處乎。到此恐難以官職待卿也。卿其諒之諒之。克念君臣之大防事。傳諭于徐領府事。仍傳曰。中樞府郞廳發牌。卽爲傳諭。出傳敎仍命退。諸臣以次退出。
정조 4년
庚子正月二十八日未時。上御誠正閣。軍士房承旨入侍時。左副承旨朴祐源。假注書趙衍德。編修官金匡國。記事官權應奎。以次進伏訖。上曰。都承旨入侍事。出榻敎賤臣承命出來。召都承旨李鎭衡進前。命書傳敎曰。挾輦軍作門。一依書下擧行。仍令磨鍊節目。此後陵幸。依此定式。又命書傳敎曰。留陣營。御營廳則雖有進陣退陣節次。而守禦廳則不爲磨鍊。似因地形而然。然出還宮。不可無迎送之節。御營廳則退陣於鍾街西道。守禦廳則進陣於巡廳前路。出宮後。各還本陣。此後西效陵幸。從敦化門出宮時。依此定式。原節目改修正以入。又命書傳敎曰。左議政留都。又命書傳敎曰。正言李亮載避嫌批答中。緊於下款之緊字。以忽字誤書。當該中官推考。原批答中。改書頒布。祐源先退。推考房承旨入侍事。榻前下敎賤臣承命出來。召金尙集進前。上曰。徐領府事傳諭草持入。賤臣承命出來捧入。上命尙集讀奏訖。上曰。領府事出仕乎。尙集曰。出仕云矣。上曰。似然矣。上曰。直閣入來乎。尙集曰。昨日入來矣。尙集先退。藥房都提調提調入侍事。出榻敎都提調鄭弘淳。提調具允鈺進前。進御藿香正氣散一貼煎入事。出榻敎弘淳曰。聖體諸節。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。上命退。諸臣以次退出。
정조 4년
庚子正月二十八日酉時。上御誠正閣。坐直承旨入侍時。右承旨徐有防。假注書趙衍德。編修官金匡國。記事官鄭東浚。以次進伏訖。上命讀黃海監司狀啓。京畿監司狀啓。黃海水使狀啓。平安監司狀啓。統制使狀啓。有防讀奏訖。上命退。諸臣以次退出。
정조 4년
行都承旨李鎭衡坐。左承旨蔡弘履坐直。右承旨徐有防坐直。左副承旨朴祐源坐。右副承旨金尙集坐。同副承旨南柱老坐。注書二員未差。假注書趙興鎭仕趙衍德仕直。事變假注書李彦祜仕。
정조 4년
徐有防啓曰。明日再明日國忌相値。初二日動駕相値。視事頉稟。傳曰。停。
정조 4년
傳于南柱老曰。都承旨入侍。
정조 4년
徐有防啓曰。今此明陵親祭時祭文。當爲製進。藝文提學蔡濟恭。待明朝牌招。何如。傳曰。允。
정조 4년
徐有防啓曰。監察十三員內。二員隨駕押班進。二員留都押班進。一員入直。一員受由在外。二員未署經。一員未差。今此親祭時及攝行祭時。無以推移分排。在前如此之時。有未署經監察行公之例。今亦依此例出仕事。分付。何如。傳曰。允。
정조 4년
傳于蔡弘履曰。奉審承旨入侍。
정조 4년
朴祐源。以都摠府言啓曰。副摠管鄭昌聖。以同知實錄事。實錄廳晝仕出去之意。敢啓。傳曰。知道。
정조 4년
兵批口傳有政。李鎭翼爲副摠管。
정조 4년
徐有防。以弘文館言啓曰。本館上番副應敎臣趙時偉。以禁衛營從事官。今日本營上下坐起時。晝仕出去之意。敢啓。傳曰。知道。
정조 4년
朴祐源。以兵曹言啓曰。今此幸行時。侍衛不可不備。文兼李敬一遷轉之代。卽爲口傳差出。以爲備員侍衛之地。何如。傳曰。允。
정조 4년
兵批口傳有政。曺遠振爲文兼。
정조 4년
徐有防。以兵曹言啓曰。陵幸在近。本曹郞廳侍衛及各差備。不可不備員。而新除授佐郞李敬一。與佐郞沈基泰親査相避。不得行公。佐郞李敬一。今姑改差。其代。令該曹以在京無故人。口傳差出。以爲侍衛備員之地。何如。傳曰。凡應避之法。在下當遞。則以監軍單子觀之。且以曹例參之。當視所代之次。所帶之色爲上下。則李敬一不當改差。爲先自政院草記之如是爲之之委折。問啓。
정조 4년
蔡弘履啓曰。因兵曹草記。凡應避之法。在下當遞。則以監軍單子觀之。且以曹例參之。當視所代之次。所帶之色爲上下。則李敬一不當改差。爲先自政院草記之如是爲之之委折。問啓事。命下矣。問于兵曹則以爲。監軍單子。初不考見。李敬一之曾經佐郞。未能知得。其所易次。矇未覺察。果有此誤啓之失云矣。敢啓。傳曰。官職遞易何等審愼處。則易其上下。換其遞仍者。大是不察。兵曹判書具允鈺。從重推考。原草記勿施。更爲書入。
정조 4년
徐有防。以兵曹言啓曰。今此幸行時。侍衛禁軍不可不點擇以行矣。各番禁軍中。新受馬及病蹇不能致遠之類。依舊例推移替直之意。敢啓。傳曰。知道。
정조 4년
又以兵曹言啓曰。來二月初三日幸行時。闕內入直訓鍊都監別將把摠哨官及內三廳將守門將銅龍門把摠哨官等番單子。每中日入啓受點趁期替直矣。今番則動駕相値。不得入啓受點。依例回鑾。翌日入啓受點後。分所單子。亦爲書入。巡將監軍。亦以來二月初二日受點人員。初三日至。以爲仍察之意。敢啓。傳曰。知道。
정조 4년
又以訓鍊都監言啓曰。本局把摠柳鎭豐。身病甚重。勢難察任。改差。何如。傳曰。允。近來挾輦把摠。率多妄恣。行軍之際。專不畏法。行伍之疎密。含枚之有無。人馬之出入。無異越視秦瘠。此後此等未瑩之類切勿差擬。今番陵幸將官。必當依近例加數差出。亦宜躬爲申明細束。無至臨時生事之弊。可也。
정조 4년
金尙集啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
大司憲李義翊。掌令李度默。持平趙鼎鎭朴天行。竝牌不進。
정조 4년
領議政金尙喆箚曰。伏以。邊臣之凡係邊事報聞者。例以狀啓中措語。無一字加減。謄報備局者。誠以狀本。雖未及啓下。苟有時急擧行者。輒憑其謄報。或草記或筵稟故也。今番東萊府使之以漂人事。狀聞謄報。與帥臣謄報。大段相左。臣果請罪於筵中矣。及伏承萊狀亦到之敎。退而問諸備局。則更無他狀來到之事。只有初次相左之謄報而已。今聞萊府狀本之下禮曹者。與報備局謄報有異。臣之只憑謄報。不推見狀本。誠有未及察處之失。臣固惶悚。而若以守臣言之。則常時不能檢飭。使循例去來之狡倭。作此無前之擧。至入問情之中。此已寒心。而且其報廟堂謄報之若是不察於肯䋜之語者。亦難免疎忽之責。其所論罷。以此以彼。固所當也。若臣所奏之擧條。旣已啓下。不可不改付標以入。敢此陳聞。以竢處分。亦願亟降臣奏事不審之罪。以安私心焉。取進止。答曰。省箚具悉卿懇。萊府事可謂失職之中。又失職也。旣不能嚴束。致使狡倭。欲瞞朝廷。又不能審愼。玆於謄報。有此疎漏。其在重邊情之道。不可以罷職薄警。仍以不論。令政院原擧條付標。批答亦爲罷職不敍。書出。可也。箚中所引。萬萬過中。卿其安心勿辭焉。此批答。遣史官傳諭于領議政。
정조 4년
庚子正月二十九日巳時。上御誠正閣。都承旨入侍時。行都承旨李鎭衡。假注書趙興鎭。編修官金匡國。記事官鄭東俊。以次進伏訖。鎭衡曰。夜來聖候。若何。上曰。比昨日別無加減矣。鎭衡曰。湯劑已待令矣。上曰。持入。賤臣承命出。與醫官奉湯劑進伏。上曰。姑置。上曰。北伯鄭光漢。以疝症竟至不起云。然否。鎭衡曰。臣姑未的知。而疝症甚急重之病矣。上曰。都提調提調入侍。賤臣承命出。與鄭弘淳具允鈺進伏。弘淳曰。夜來聖候加減。若何。上曰。不甚大段。而表氣尙未解矣。弘淳曰。春寒尙峭。而日氣不調。故閭閻亦無人不痛矣。上曰。汗氣連出。則似可差勝矣。弘淳曰。汗氣若出。則當卽有平復之慶矣。仍命退。諸臣以次退出。
정조 4년
庚子正月二十九日未時。上御誠正閣。都承旨入侍。行都承旨李鎭衡。假注書趙興鎭。編修官金匡國。記事官鄭東浚。以次進伏訖。鎭衡曰。午間聖候。若何。上曰。欲出汗而終不出。誠可悶也。鎭衡曰。汗氣之不出。乃表氣之未解也。上曰。畿伯與李普行相親云。然否。鎭衡曰。普行之平日行己。或爲之經綸。或爲之經學。交遊於儕類中。故或有相親者矣。上曰。李秉模之向來失着。可謂駭妄。而其才則可惜矣。鎭衡曰。聖敎至當矣。上曰。進御藿香正氣散一貼煎入。出榻敎命書傳敎曰。再昨年因査事。干連諸人被繫後。仍有待處分之敎。蓋於伊年秋。欲行豊德陵謁。故擬於其時疏釋。今則未知何當駕臨。此事每欲提問而未果。今聞前留守言。干連人尙在滯囚中云。本獄事。巫女旣死之後。盤覈之道。惟在福德。至於看證。如有疑端。自可推問。不必無端。滯囚罪人張奉伊呂串治。姑爲放送。以待結末。若此則妖如福德者。必生覬覦之心。同推則渠益抵賴。郊幸時又當縱子呼訴。此則亦不可不嚴戢處也。竝須知悉。各別究覈。期於得情事。下諭於本府留守。又命書榻敎曰。左承旨入侍。賤臣承命出。與蔡弘履進伏。上曰。禮判日前次對。何不入來乎。弘履曰。向日入侍。猝得臂痛。方在叫苦中。故似未得入參矣。上曰。禮判無子云矣。其間果立後耶。弘履曰。近始率來於遠族矣。又命書傳敎曰。都摠府堂上有闕之代。口傳差出。仍命退。諸臣以次退出。
정조 4년
庚子正月二十九日酉時。上御誠正閣。奉審承旨入侍時。右承旨徐有防。假注書趙衍德。編修官金匡國。記事官鄭東浚。以次進伏訖。上曰。李敬一不當遞而見遞。該堂甚不善擧行矣。有防曰。然矣。上曰。此兵判當之之事乎。有防曰。然矣。仍命讀守令薦記。有防讀奏。至朴宗榦薦記。上曰。此是朴聖源之子乎。有防曰。然矣。上曰。朴宗榦之入直司饔與否知入。賤臣承命出來復奏曰。朴宗榦不爲入直云矣。讀薦記訖。上命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐直。左副承旨朴祐源坐直。右副承旨金尙集坐。同副承旨南柱老坐。注書二員未差。假注書趙興鎭仕趙衍德仕直。事變假注書李彦祜仕。
정조 4년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 4년
傳于徐有防曰。禮房承旨。馳詣宗廟景慕宮。奉審摘奸以來。
정조 4년
傳于南柱老曰。奉審承旨入侍。
정조 4년
以司諫沈命德。掌令李度默。持平趙鼎鎭牌不進罷職傳旨。傳于金尙集曰。只推。
정조 4년
傳于李鎭衡曰。政事當日爲之。
정조 4년
李鎭衡啓曰。卽者吏曹假郞廳來言。今日爲政事。命下。而判書李重祜。參議金夏材。俱以病不來。參判兪彦鎬在外未肅拜。不得開政云。判書參議。竝卽牌招。何如。
정조 4년
下備忘記于李鎭衡曰。近日有政命。則無端稱病。輒請牌招。何易之之甚也。此啓辭勿施。病如不至難强。則斯速入來開政。不然則見今位著。雖甚苟簡。朝廷亦自不患無人。其令以此嚴飭。使兩銓堂知悉。任其去就。
정조 4년
有政。吏批。行判書李重祜病。參判兪彦鎬在外未肅拜。參議金夏材進。行都承旨李鎭衡進。
정조 4년
吏批啓曰。判書李重祜病不來。參判兪彦鎬在外未肅拜。小臣獨政未安。何以爲之。敢稟。傳曰。只出緊任。以李鼎運爲正言。具善復爲刑曹判書。鄭昌順爲左尹。李壽仁爲戶曹正郞。金履正爲兵曹佐郞。金師柱爲監察。洪景厚爲靑山縣監。
정조 4년
兵批。兼判書具允鈺進。參判李𡊠差祭。參議南玄老入直進。參知李在學病不進。右承旨徐有防進。副司果李亮載沈基泰單付。
정조 4년
傳于朴祐源曰。陵行時承旨。則到陵所後。只有問安一次。中官則到陵所後。亦只有一次。各殿中官。到陵所後。亦令只行一次。夫馬支供等節。依此擧行事。兵曹及畿營。申明分付。
정조 4년
以加里浦僉使林世載守令薦。前虞候崔璟。前僉使金若訥。前僉使秦渭發事。傳于金尙集曰。薦擧何等至嚴。則副末薦。雖是曾經別軍職。旣已削薦之後。與士夫之曾任者有異。亦無表表才能之顯著。則邊將薦。猶可也。遽薦守令。極爲猥濫。薦主推考。
정조 4년
朴祐源。以備邊司言啓曰。卽見黃海監司金熤。水使李邦五狀啓謄報。則山東省登州府延湖地方漢人六名。漂到於長淵縣新化坊柯老村。而見其問情。則果是商船之漂泊者。渠輩情願。所乘船隻。旣已漂沒。從旱路還去云矣。今此漂人船隻。旣如是漂沒。則依其願。從旱路。定差員還送。而所着衣袴等物。亦令依例製給。以示朝家優恤之德意。禁雜人看護供饋等節。各別申飭。而此不必別定齎咨官。依舊例。以本營譯學一人。次次領付於沿路有譯學處。使灣府譯學。領護入送于鳳凰城之意。分付於該道道臣處。咨文令槐院撰出。別定禁軍。騎撥下送于灣府。使之傳給鳳城將處。以爲轉送北京之地。何如。傳曰。允。其在柔遠人之道。不可不別樣軫念。供饋諸事衣裹等物。各別惕意擧行事。另加嚴飭。以水使狀啓入啓觀之。自當初漂到形止日字。極爲稽緩。轉聞朝廷事體。何如。則如是擧行。他事可知。監營狀啓。亦無異同。道帥臣推考。自本司亦爲措辭嚴飭。
정조 4년
又以兵曹言啓曰。陵幸在近。本曹郞廳侍衛及各差備。不可不備員。佐郞沈基泰。與新除授佐郞李敬一。親査相避。不可仍帶。今姑改差。其代。令該曹以在京無故人。口傳差出。以爲備員之地。何如。傳曰。允。
정조 4년
吏批口傳政事。李性吾爲兵曹佐郞。
정조 4년
判中樞府事鄭弘淳箚曰。伏以。目今聖候。雖臻康和。諸節猶未復常。動駕之期。只隔數宵。而近來日候。又甚不調。曉寒朝霧。無日不然。此時觸冒。實有所萬萬憂悶者。今此展謁。固出於我聖上追感之孝思。而愼疾聖人之大孝。小愈醫家之所戒。臣職忝保護。其所焦慮。尤倍恒品。今若差退期限。更涓吉日。則其於節宣之方。展謁之道。兩得其宜。區區顒祝。實在於此。玆陳短箚。敢控愚見。以俟處分焉。取進止。答曰。省箚具悉卿懇。箚陳至此。豈不欲從施。而見今病勢。已臻痊可。惟此陵行日期。眞所謂進不得退不得也。不忍踰此日者。出於追踵聖志之意也。冀卿之諒予心也。此批答。遣史官。傳諭于判府事。
정조 4년
庚子正月三十日巳時。上御誠正閣。都承旨入侍時。行都承旨李鎭衡。假注書趙興鎭。編修官金匡國。記事官鄭東浚。以次進伏訖。鎭衡曰。夜間聖體。若何。上曰。比昨日稍勝矣。命書榻敎曰。右承旨入侍。賤臣承命出。與徐有防進伏。上命讀守令薦。上曰。朴宗簡。果朴盛源之子乎。有防曰。然矣。有防曰。今此守令薦單。楊州牧使洪秉瓚。朔州府使李延弼。或職銜下落字。或邑號中誤寫。入啓文書之如是不察。有欠審愼。推考警責。何如。上曰。依爲之。出擧條仍命退。諸臣以次退出。
정조 4년
庚子正月三十日酉時。上御誠正閣。奉審承旨入侍時。右承旨徐有防。假注書趙衍德。編修官金匡國。記事官鄭東浚。以次進伏訖。上命讀推考軸。有防讀奏訖。有防曰。今此守令薦單。楊州牧使洪秉纘。朔州府使李延弼。或職銜下落字。或邑號中誤寫。入啓文書之如是不察。有欠審愼。推考警責。何如。上曰。依爲之。出擧條上命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐。左副承旨朴祐源坐。右副承旨金尙集坐直。同副承旨南柱老坐直。注書二員未差。假注書趙興鎭仕趙衍德仕直。事變假注書李彦祜仕。
정조 4년
金尙集啓曰。司諫院獻納趙鎭衡下喩後。過限不上來。依定式遞差傳旨及禁推傳旨捧入之意。敢啓。答曰。知道。
정조 4년
以文臣製述取稟。傳于徐有防曰。十六日爲之。
정조 4년
傳于徐有防曰。左副承旨馳詣先農壇。奉審摘奸以來。
정조 4년
傳于朴祐源曰。奉審承旨入侍。
정조 4년
朴祐源。以兵曹言啓曰。陵行在近。本曹郞廳守宮及侍衛各差備。不可不備員。而新除授佐郞金履正除拜時。與吏曹佐郞黃昇源。有娚妹應避之嫌。不得行公云。今姑改差。其代令該曹。以在京無故人口傳差出。以爲備員之地。何如。傳曰。允。
정조 4년
吏批口傳政事。以尹得孚爲兵曹佐郞。
정조 4년
又以訓鍊都監言啓曰。今二月初三日。明陵幸行時。銅龍門西營入直禁衛軍兵及東營集春營入直御營軍兵。依前例以訓局餘軍。前期一日。替代入直。還宮後還入直事。自兵曹節目啓下矣。銅龍門軍一百名。把摠金魯成。哨官洪尙德。西營軍四十名。哨官金興碩。東營軍五十名。哨官李儒喆。集春營軍五十名。哨官洪儆率領。與禁御兩營軍兵。替代入直。而還宮後替直之意。敢啓。答曰。知道。
정조 4년
又以御營廳言啓曰。今此明陵幸行時。東營集春營入直軍兵。以訓局餘軍。前期一日替代事。自兵曹節目啓下矣。今初二日東營集春營入直將官軍兵。依定式待標信出用。而與訓鍊都監餘軍替代。還宮後還爲替直之意。敢啓。答曰。知道。
정조 4년
又以禁衛營言啓曰。今二月初三日明陵幸行時。本營騎士三番。步軍五哨。隨駕事命下矣。外營各處入直將官軍兵等。依例除標信出用。銅龍門西營入直將官軍兵等。依定式待標信出用。而兩處把守。則依兵曹節目。以訓鍊都監餘軍。前期一日替把。還宮後還入直之意。敢啓。答曰。知道。
정조 4년
吏批口傳政事。檢閱李集斗單付。
정조 4년
徐有防啓曰。今庚子年京外守令邊將薦擧單子。依例捧入。而應薦不薦人。令該曹察推。何如。傳曰。允。
정조 4년
下備忘記于朴祐源曰。觀此江原監司査啓。無論千株百株。該院木物准數與否。元無關於本事。藉令該院。減數斫取。私斫有無。亦無關於本事。則本道査啓。旣不明言私斫與添載。但以不足於原數。只憑査官之報。草草論啓。如許査啓。前所罕見。該監司具㢞。從重推考。臺疏旣提驪州官執捉焚燒之事。則言者之言虛實。不可不一問於該守令。以爲覈處之道。前牧使尹塾拿處。回鑾後捧傳旨。
정조 4년
庚子二月初一日辰時。上御誠正閣。都承旨入侍時。行都承旨李鎭衡。假注書趙興鎭。編修官金匡國。記事官鄭東浚。以次進伏訖。上曰。禮房承旨入侍。出榻敎徐有防進伏。上命賤臣曰。祝文紙數張持入。賤臣承命出。祝文紙持入。上命有防書孝徽宮別茶禮祭文草訖。上曰。檢閱李集斗出牌乎。鎭衡曰。姑未出牌矣。上曰。卽爲出牌事。分付。仍命退。諸臣以次退出。
정조 4년
庚子二月初一日辰時。孝徽宮晝茶禮入侍時。右承旨徐有防。假注書趙衍德。編修官金匡國。記事官李集斗。以次侍立。上加頭冕。具毶袍。就板位。奠酌訖。有防讀奏祝文訖。上跪哭。在位諸臣。亦俯伏哭。通禮告禮畢。上降板位。入大內。諸臣以次退出。
정조 4년
庚子二月初一日午時。上御誠正閣。奉審承旨入侍時。左副承旨朴祐源。假注書趙衍德。編修官金匡國。記事官李集斗。以次進伏訖。上曰。奉審乎。祐源曰。奉審則無頉矣。上命讀先農壇祭物單子。祐源讀奏。上命召直閣金宇鎭。賤臣承命出來。召宇鎭進前。上曰。冊題目。幾何書之乎。宇鎭曰。朴齊家書之。而精不如寫字官矣。上曰。日寒稍解乎。祐源曰。然矣。上命退。諸臣以次退出。
정조 4년
行都承旨李鎭衡齋宿。左承旨蔡弘履齋宿。右承旨徐有防齋直。左副承旨朴祐源齋宿。右副承旨金尙集齋宿。同副承旨南柱老齋直。注書二員未差。假注書趙興鎭齋宿趙衍德齋直。事變假注書李彦祜仕。
정조 4년
徐有防啓曰。明日大駕詣明陵入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 4년
傳于南柱老曰。軍士房承旨入侍。
정조 4년
朴祐源。以兵曹言啓曰。今此明陵行幸時。左邊捕盜大將李柱國。陪從隨駕。右邊捕盜大將李敬懋。以禁衛大將領軍隨駕矣。限回鑾間。留都御營大將李邦一。左右捕盜大將。姑令權察。何如。傳曰。允。
정조 4년
朴祐源。因兵曹草記啓曰。此明陵幸行時。左邊捕盜大將李柱國。陪從隨駕。右邊捕盜大將李敬懋。以禁衛大將領軍隨駕矣。限回鑾間。留都御營大將李邦一。左右捕盜大將。姑令權察事。允下矣。御營大將李邦一。卽爲牌招。聽傳敎之地。何如。傳曰。允。
정조 4년
朴祐源。以訓鍊都監言啓曰。李成輝多發校卒。使之譏詗矣。已爲捉得。故今方取服之意。敢啓。傳曰。卿營之紀律。何其駭然。第嚴査以聞也。
정조 4년
又以訓鍊都監言啓曰。逃軍之治律。初次決棍百度。再次沙場梟示。古有其例。取考續大典。則初次五十度。再次八十度。三次梟示。而至於武藝別監。則莫重侍衛親兵。非他軍之比。謀避逃亡。死有餘罪。毋論初次沙場。用律以嚴軍法。事理當然。而平時遽用一律。恐違欽恤之聖意。臣意則沙場回示後。依續典再犯例。決棍八十度。絶島充軍。以警衆人。則似無更犯之弊。賤見如斯。惶恐敢啓。傳曰。知道。論啓的確。所謂廷尉當者。是也。依議施行。而充軍旣付。與他軍兵自別之意決棍。則從初次度數。可也。不必勞軍。待習陣日擧行。數杖。竝與已受數計之。
정조 4년
又以訓鍊都監言啓曰。前武藝別監李成輝。嚴棍二十度。箇箇究問。則所供內。矣身各樣房禮。特蒙天恩。無弊許參。此誠惶感。而家在城外。未及移接城中之致。凡諸公役。每後他人。不無房中致責。蹤跡齟齬。忽生狂心。必欲圖免。果爲隱避矣。更以思之。則家有父與祖。不忍遠去。今曉還來之際。路逢矣父執捉來現。此外雖死棍下。更無所達之事納招。究其所爲。誠萬萬絶痛。依律處置次。仍爲拘留北營之意。敢啓。傳曰。知道。卿之率下軍伍。無論曰校曰卒。陣上則不參。招致則逃躱。猶有當勘之律。況莫重親兵乎。又況宿衛至近處所。屬乎此已。歇治則無以懲勵。第考律。參以卿意。更爲出意見。論理草記稟處。可也。
정조 4년
以咸慶監司及北兵使狀啓。下備忘記于朴祐源曰。近日國綱。無一可恃。而至於邊禁。尤係莫重莫愼。則有此犯越之擧。不但事極驚駭。況朝家於此等事。前後以傳敎以筵敎。申諭於藩閫之臣者。何限。則若能惕念戢束。安有是弊乎。至若昨冬道帥臣狀聞之。只憑厥漢輩一時發明之言。以無他疑端樣登聞者。節節駭然。事屬邊情。大關後弊。不可無別樣勘處之道。卽令廟堂竝爲區別論理稟處。
정조 4년
朴祐源。以摠戎廳言啓曰。今此明陵行幸時。各軍門諸色標下餘軍。量宜作隊。各其將官率領。本營留待入直事。自兵曹節目啓下矣。本廳京居標下軍兵五十名抄擇。依節目作隊。今二月初二日申時量。使將官率顉。入直于鍊戎臺本營之意。敢啓。傳曰。知道。
정조 4년
又以扈衛廳別將。以留都大臣左議政李溵意啓曰。臣承命。留都一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 4년
又以禁衛營言啓曰。今二月初三日明陵幸行時。本營騎士三番步軍五哨隨駕矣。本營則千摠白師誾。哨官李如圭李秉玉。敎鍊官姜弼贊。工匠牙兵三十名。露梁牙兵十名。兼別破陣二名。率領入直。南別營則哨官張福源。別騎衛二人。露梁牙兵十名率領守直。火藥庫則哨官金亨兌。別破陣八名。兼別破陣四名。率領守直之意。敢啓。傳曰。知道。
정조 4년
庚子二月初二日辰時。上御誠正閣。軍士房承旨入侍時。左副承旨朴祐源。假注書趙衍德。編修官金匡國。記事官李集斗。以次進伏訖。上曰。左右史當上陵上。翰林金載瓚。申時前使之入來。上曰。齋宿事。申飭。上命退。諸臣以次退出。
정조 4년
庚子二月初二日申時。上御誠正閣。都承旨入侍時。行都承旨李鎭衡。假注書趙興鎭。記事官鄭東浚李集斗。以次進伏訖。上曰。右承旨左副承旨入侍。出榻敎徐有防朴祐源進伏。鎭衡曰。勤駕隔日。而春寒尙峭。下情不勝悶迫矣。上曰。昨今則所愼快減。似無慮矣。仍命有防等分讀公事訖。上曰。金載瓚入來乎。有防曰。姑未入來矣。上曰。今日則似可入來。而尙不入來。可怪。鎭衡曰。伏聞臨津江流澌盛流。似難通涉云。伏未知阻津。似不得鑽呈矣。仍命退。諸臣以次退出。
정조 4년
詣明陵入齋室後。政院玉堂藥房朝廷二品以上六曹堂上兩司長官。口傳問安。答曰。知道。
정조 4년
傳于朴祐源曰。百官揷羽。
정조 4년
傳于朴祐源曰。隨駕人觀光人。今夜弛禁。
정조 4년
朴祐源。以備邊司言啓曰。咸鏡監司李命植。北兵使李明運狀啓。有卽令廟堂竝爲區別論理稟處之命矣。取考道帥臣啓本。則今此犯越罪人成川民金命完洪原民金萬才金萬奉韓太友徐命龍金信民等六名。旣已取服。毋論首從。一竝依律處斷。會寧內奴貴太。以罪人等接主人。難免知情之律。會寧前府使李應爀。鍾城府使任觀周。罪人去來時。以其地方官。難免不能摘發之罪。其罪狀。令廟堂稟處爲請。西水羅權管洪禹大。慶興府使李匡運。以主鎭官。常時不能嚴加隄防。致此奸民輩犯越之境。洪原縣監崔致侃。罪人乘船入北之時。無行狀成給。致此犯越之境。不可循例論罪。竝爲先罷黜。其罪狀。令攸司稟處爲請。慶源通使崔泰成。昨冬金命完問情時。以犯越人生存者。謂之溺死。瞞告於本官。慶源前府使崔雲羽。信聽通事之言。率爾馳報。其罪狀。亦令攸司稟處爲請矣。邊禁關係。何等至重。前後飭勵。何等至嚴。而今此北民之恣意犯越。若是無憚。事極萬萬驚駭。在囚諸罪人。旣皆箇箇承款。一依續典。毋論首從之文。依律處斷。在所不已。爲先分付道臣。使之捧結案狀聞。會寧前府使李應爀。鍾城府使任觀周。慶興府使李匡運。洪原縣監崔致侃。西水羅權管洪禹大。慶源前府使崔雲羽。不可罷職而止。竝拿問依律嚴處。知而不告接主人會寧內奴貴太。不善問情慶源通事崔泰成。分付帥臣。使之考律。分輕重勘處後狀聞。凡有犯越罪人之現發於我國者。旣有道帥臣勿論之先朝受敎。雖不敢依律。請勘。前監司徐浩修。當初狀聞中。謂之似無奸僞之可疑。而不能及時嚴覈。則到今摘發之後。不可以已遞不論。施以罷職之典。北兵使李明運。今此犯越之變。旣出於本營鎭管之內。則常時不能嚴束。固已萬萬寒心。而今於諸罪人取服之後。犯越情節。若是浪藉。則當初金命完盤問之時。只憑其飾詐瞞告之招。不能卽地究覈者。尤極矇然。亦不可以晩始摘發。有所容恕。一體罷職。何如。傳曰。允。其在振肅邊閫。振勵邊政之道。不容玩愒。北兵使罷職之代。待明朝卽爲薦望。從速辭朝。使之催促赴任。罷拿諸守令之代。政官待開門牌招開政。其中邊地守令。此等之時。尤宜另擇。勿拘交差之常格。文武間有聲望者。各別擇差。
정조 4년
備邊司薦。具明謙爲北兵使。
정조 4년
有政。吏批。行判書李重祜進。參判兪彦鎬進。參議金夏材進。右承旨徐有防進。以柳孟養爲獻納。柳炯爲鐘城府使。鄭順樂爲洪原縣監。慶興府使具埉李㷜金處升望未下。
정조 4년
兵批。兼判書具允鈺進。參判李𡊠病。參議南玄老病。參知李在學進。同副承旨南柱老進。金用謙爲同知。金相台爲黃海水使。西水羅權管李禧培單付。
정조 4년
庚子二月初三日寅時。上幸明陵。擧動入侍時。行都承旨李鎭衡。左承旨蔡弘履。右承旨徐有防。左副承旨朴祐源。右副承旨金尙集。同副承旨南柱老。假注書趙興鎭。假注書趙衍德。記事官金載瓚。記事官李集斗。以次隨駕。上具戎服乘輿。出仁和門。仍出仁政門。乘駕轎出崇禮門。始張鼓吹。到追慕峴。降駕轎乘馬。到磚石峴。以還宮時晝停所入侍之意。命遣賤臣口傳傳諭于奉朝賀洪國榮祗迎處。上入晝停所幕次後。諸臣問安。上曰。禁喧郞廳拿入。拿入後。上曰。今姑參酌。此後如有不善擧行之事。則當重勘矣。禁喧郞廳記過事。駕前下敎兵曹判書具允鈺記過事。駕前下敎領議政領府事判府事入侍事。駕前下敎京畿監司率各務差使員入侍事。駕前下敎監司李衍祥進伏。上曰。新到之初。能無弊乎。衍祥曰。弊則無矣。上曰。擧動節目。以昨年寧陵陵幸例爲之乎。衍祥曰。依昨年擧行矣。命退。衍祥先退。晝停所雜物進排及排設檢飭差員洪秉纘進伏。上曰。有何弊瘼乎。秉纘曰。雖有陳達之事。當此動駕。事涉猥䙝。故未能仰達矣。命退。秉纘先退。一路差使員宋煥億進伏。上曰。有何弊乎。煥億曰。別無爲弊矣。命退。煥億先退。道路橋梁差使員李煜進伏。上曰。無弊乎。煜曰。無弊矣。命退。煜先退。傳語差使員崔烜李翼純進伏。上曰。有弊乎。烜曰。別無矣。翼純曰。亦無矣。命退。烜翼純先退。問安馬差使員崔錫圭進伏。上曰。有弊瘼乎。錫圭曰。別無弊瘼矣。陵所站雜物進排及排設檢飭差員徐簡修進伏。上曰。有弊乎。簡修曰。無弊矣。命退。簡修先退。上出幕次。乘馬到陵火巢外。停鼓吹。大駕入洞口。上曰。作門內有馬繫樹。是誰馬也。知入。賤臣承命出來復奏曰。此是醫官方泰逵之馬也。上降馬乘輿。入齋室後。諸臣問安。祐源曰。朝臣所騎之馬。不得入作門一內。前後飭敎。何等嚴截。而醫官方泰逵之馬。敢爲攔入。至繫咫尺齋室之前。事之駭然。莫此爲甚。本院。請推之外。無他可施之罰。何以爲之乎。上曰。事過後拿處。可也。出擧條上具翼善冠淺淡服。乘輿詣紅箭門外。降輿就版位四拜訖。步詣陵上奉審訖。詣碑閣看審。仍詣丁字閣。行酌獻禮四拜訖。亞獻官金尙喆。終獻官徐命善拜禮畢。通禮告禮畢。上降詣紅箭門內。就版位四拜訖。乘輿還齋室後。諸臣問安。上遣南柱老問安于王大妃殿惠慶宮。右副承旨馳詣弘陵。奉審以來事。駕前下敎左承旨馳詣敬陵翼陵。奉審以來事。駕前下敎展拜陵寢及局內諸陵守僕及陵軍。考例施賞事。駕前下敎自本陵洞口。至崇禮門。捧上言事。駕前下敎上具戎服。乘馬還詣晝停所。入幕次後。諸臣問安。奉朝賀洪國榮。晝停所入侍事。駕前下敎上出幕次。乘馬到追慕峴。降馬乘駕轎。到崇禮門。停鼓次。詣仁政門。降馬乘輿入大內。諸臣問安後。以次退出。
정조 4년
徐有防啓曰。初五日孝徽宮春享祭齋戒。初六日七日國忌齋戒正日。初八日社稷節祭齋戒。初九日十日景慕宮親祭齋戒。十一日動駕相値。視事頉稟。傳曰。知道。
정조 4년
藥房都提調臣鄭弘淳。提調臣具允鈺。副提調臣李鎭衡啓曰。祗謁陵寢。旣伸誠禮。日吉辰良。回鑾萬安。伏未審夜間。聖體。若何。竟夕勞動之餘。不瑕有損乎。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候。一樣矣。
정조 4년
陵幸後翌日。大殿王大妃殿惠慶宮中宮殿。政院玉堂藥房。口傳問安。答曰。知道。
정조 4년
徐有防啓曰。承傳色之三請不來。則本院請推例也。今日問安時。中宮殿承傳色。屢請不來。以至問安之尙今遲滯。事甚未安。當該承傳色。推考。何如。傳曰。允。
정조 4년
下備忘記于金尙集曰。此前所未聞之該擧也。身爲中官。藥房政院問安請坐之時。終不待令。至於過時。寧有如許紀綱。大殿承傳色之不能請罪。欲爲掩置。萬萬駭然。承傳色中官金聖曄。爲先罷職。令該府拿問處之。諸承傳色顧護者流之罪。難免重勘。一竝罷職。不爲待令承傳色。令該府處之。從重勘律。
정조 4년
徐有防啓曰。卽者承傳色來傳下敎。而僅得數語。謂以忘却。還爲入去。旋又出來。擧措旣甚可駭。事體極涉未安。當該承傳色。本院請推之外。無他可施之罰。何以爲之。敢稟。傳曰。雖是庸駭無識之致。大關後弊。從當嚴處矣。
정조 4년
傳于南柱老曰。承旨入侍。
정조 4년
徐有防啓曰。今此京外上言一百三十四丈內。八十三丈。係是猥濫拔去。五十一丈。分下各該司次。捧入之意。敢啓。傳曰。知道。
정조 4년
南柱老啓曰。右承旨徐有防。今方入侍。臣兵批政廳兼進之意。敢啓。傳曰。知道。
정조 4년
有政。吏批。行判書李重祜進。參判兪彦鎬受由在外。參議金夏材受由在外。同副承旨南柱老進。沈樂洙爲副修撰。蔡濟恭爲判義禁。兪彦鎬爲司僕提調。金緩爲工曹正郞。朴敦浩爲莊陵參奉。李一曾爲軍資正。再政。姜彝正爲持平。
정조 4년
兵批。兼判書具允鈺進。參判李𡊠病。參議南玄老病。參知李在學入直進。同副承旨南柱老進。宋文載爲同知。李漢昌爲副摠管。姜游爲五衛將。副護軍李邦五。副司直鄭文啓單付。
정조 4년
朴祐源。以備邊司言啓曰。本司武郞廳鄭殷誠。奔走勤仕。已滿十五朔。依例六品遷轉事。捧承傳施行。何如。傳曰。允。
정조 4년
李鎭衡。以戶曹言啓曰。觀察使節度使薦。每於歲首擧行。而堂上有故。限內不得爲之之意。敢啓。傳曰。知道。
정조 4년
南柱老。以工曹言啓曰。觀察使節度使薦。每於歲首擬入。而堂上有故。限內不得爲之之意。敢啓。傳曰。知道。
정조 4년
朴祐源。以兵曹言啓曰。去正月朔各廳堂下武臣等試射。連因有故。今已逾月。不得爲之之意。敢啓。傳曰。知道。
정조 4년
南柱老。以訓鍊都監言啓曰。依傳敎。本局兼內吹三十名等處。各木綿二疋式。依例施賞之意。敢啓。傳曰。知道。
정조 4년
又以訓鍊都監言啓曰。武藝別監李成輝。發送校卒推捉。則成輝數日前。無端出去。尙今不還。故其父左部左司前哨軍世大。與其諸族。推尋次亦爲出去。其祖弼漢老病。只守其家云。聞甚驚駭。多發校卒。今方跟捕。而傳敎之下。棍問如是遲滯。萬萬惶悚。當初不善抄擇。有此隱避。臣不勝惶恐待罪之意。敢啓。傳曰。知道。勿待罪。
정조 4년
又以刑曹言啓曰。昨日動駕時。西部居申宇奎。以爲父復讎事。擊錚於衛外。所當依例刑推後捧供以入。而宇奎係是出身。令義禁府擧行。何如。傳曰。允。
정조 4년
金尙集。以義禁府言啓曰。前獻納趙鎭衡禁推事。傳旨啓下矣。趙鎭衡時在洪忠道舒川地云。依例發遣府羅將拿來。何如。傳曰。允。
정조 4년
又以義禁府言啓曰。會寧前府使李應爀。鍾城府使任觀周。慶興府使李匡運。洪原縣監崔致侃。慶源前府使崔雲羽。西水羅權管洪禹大等。不可罷職而止。竝拿問。依律嚴處事。傳旨啓下矣。任觀周李匡運崔致侃洪禹大等。俱在任所。依例發遣府書吏羅將。竝交代後拿來。李應爀。下去全羅道茂朱地云。發遣府書吏拿來。崔雲羽。前以他罪。拿來書吏。已爲發送。待拿囚。添問目取招。何如。傳曰。允。李應爀待待命拿囚。